作者：王沂孙
词牌/韵律：一萼红

paragraphs: 占芳菲。
趁东风妩媚，重拂淡燕支。
青凤衔丹，琼奴试酒，惊换玉质冰姿。
甚春色、江南太早，有人怪、和雪杏花飞。
藓佩萧疏，茜裙零乱，山意霏霏。
空惹别愁无数，照珊瑚海影，冷月枯枝。
吴艳离魂，蜀妖浥泪，孤负多少心期。
岁寒事、无人共省，破丹雾、应有鹤归时。
可惜鲛绡碎翦，不寄相思。